钦定古今图书集成/明伦汇编/皇极典/第210卷 > 明
## 钦定古今图书集成/明伦汇编/皇极典/第210卷 > 明

### 太祖定天下即皇帝位建元为洪武元年〈按明代自英宗复辟 外一帝不再改元纪元年数一览可知不复细注〉按名山藏典谟记吴二年正月乙亥祀天地南郊即

皇帝位郊坛南。定天下之号曰“大明。”建元洪武。遂以
是年为洪武元年。

按明《昭代典则》，“戊申洪武元年春正月乙亥，太祖即
皇帝位，诏曰：‘朕惟中国之君，自宋运既终，天命真人
于沙漠入中国为天下主，传及子孙，百有馀年。今运
既终，海内疆土豪杰分争。朕本淮右庶民，荷上天眷
顾祖宗之灵，遂乘逐鹿之秋，致英贤于左右。凡两淮、
两浙、江东、江西、湖湘、汉沔、闽、广、山东及西南诸郡，各
处寇攘，屡命大将军与诸将校奋扬威武，已皆戡定，
民安田里。今文武大臣百司众庶合辞进劝，尊朕为
皇帝，以主黔黎。勉徇馀情！于吴二年正月初四日告
祭天地于锺山之阳，即皇帝位于南郊，定有天下之
号曰大明，以吴二年为洪武元年，布告天下，咸使闻
知’。”

洪武三十一年闰五月，《惠宗》即位，改明年为“建文元
年。”

按明《昭代典则》，“洪武三十一年闰五月辛卯，皇太孙
即皇帝位，诏曰：‘天降下民，作之君。我太祖高皇帝受
天明命，统有万邦，宵衣旰食，弘济斯民。凡事有益于
天下者，无所不用其心。政教休明，规模弘远。朕以眇
躬，恭依遗诏，于洪武三十一年闰五月十六日即皇
帝位。夙夜祗惧，思所以克相上帝，宠绥四方，以无沗
我皇祖之大命。永惟宽猛之宜，诞布维新之政。其以
明年为建文元年，大赦天下’。”於戏！德惟善政，政在养
民。当遵先圣之言，期致雍熙之盛。百辟卿士，体朕至
怀。

====惠宗建文四年六月成祖即位改明年为永乐元年按名山藏典谟记成祖以建文四年六月己巳即位====秋七月壬午朔，大祀天地于南郊，还，御奉天殿，大赦
天下。以明年为“永乐元年。”

### 成祖永乐二十二年八月仁宗即位改明年为洪熙元年

按明《昭代典则》：“永乐二十二年八月丁巳，皇太子即
皇帝位，改明年元曰洪熙，大赦天下。”

### 仁宗洪熙元年六月宣宗即位改明年为宣德元年按大政记洪熙元年六月庚戌皇太子即皇帝位颁诏大赦天下以明年为宣德元年

### 宣宗宣德十年正月英宗即位改明年为正统元年按大政记宣德十年正月壬子皇太子即皇帝位诏赦天下以明年为正统元年

### 英宗正统十四年代宗即位改明年为景泰元年

按《大政记》：“正统十四年九月癸未，郕王即皇帝位，遥
尊帝为太上皇帝，诏赦天下，改明年为景泰元年。”
按《明昭代典则》，“正统十四年秋七月，也先大举入寇，
帝亲征。八月己巳，太后命郕王权总国事。癸酉，立皇
长子见深为皇太子。帝出塞。九月，帝在迤北。癸未，郕
王即皇帝位。时郕王辅国政，于谦典戎政，未尝一语
筹”画为讨敌迎驾之图。惟《即真》之议日急，乃为皇太
后旨，以太监《金英》口传之，谓：皇太子幼冲，未能遽理
万几，郕王年长，宜嗣大统。又为英宗旨，谓有使还，口
传之曰：“宗社之礼，不可久旷，郕王长且贤，其令继统
奉宗祀。”于是于谦等率众劝进，有司择日行礼。遂以
九月六日郕王即皇帝位，改明年元为“景泰。”遥上英
宗尊号曰“太上皇。”

### 代宗景泰八年春正月英宗复即皇帝位改为天顺元年

按明《昭代典则》，“景泰八年春正月，上不豫。壬午，上皇
复即皇帝位。诏曰：‘朕昔恭膺天命，嗣大统十有五年，
民物康阜，不虞寇敌之变，唯以宗社生民之故，亲率
六师御之，而以庶弟郕王监国。不意兵律失御，乘舆
被遮。文武群臣既立皇太子而奉之，岂期监国之人，
遽拥当宁之位。既而皇天悔过，也先革心，奉朕南还。
既无复辟之诚，反为幽闭之计，旋易皇储而立己子。
惟天不佑，未久而亡。杜绝谏诤，愈益迷执。矧失德之
良多，致沉疾之难疗。朝政不临，人心斯愤。迺今月十
七日，朕为公侯驸马伯及群臣文臣、六军万姓之所
拥戴，遂请命圣母皇太后、天地社稷宗庙，以今十七
日复即皇帝位，躬理机务，保固国家。其改景泰八年
为天顺元年，大赦天下，咸与维新’。”

### 英宗天顺八年春正月宪宗即位改明年为成化元年

按明《昭代典则》：“天顺八年春正月乙亥，皇太子即皇
帝位，诏改明年元曰成化。”

### 宪宗成化二十三年九月孝宗即位改明年为弘治元年

按《大政记》：“成化二十三年九月壬寅，皇太子即皇帝
位，诏赦天下，以明年为弘治元年。”

### 孝宗弘治十八年五月武宗即位改明年为正德元年

按《大政记》：“弘治十八年五月壬辰，皇太子即皇帝位，
诏以明年为正德元年，大赦天下。”

### 武宗正德十六年夏四月世宗即位改明年为嘉靖元年

按《明昭代典则》：“正德十六年夏四月癸卯，世宗皇帝
即位，遂诏天下，以明年为嘉靖元年。”

### 世宗嘉靖四十五年十二月穆宗即位改明年为隆庆元年

按明《昭代典则》，“嘉靖四十五年十二月，皇子裕王即
皇帝位，诏曰：‘唯我祖宗，圣圣相承，至治鸿功，超越千
古。暨我皇考大行皇帝以经文纬武之德，建安内攘
外之勋，增光先朝，垂庇后世。方表俱赖，遽尔上宾。特
廑凭几之言，属以神器之重。朕茕茕在疚，本不忍闻。
而文武群臣，下及耆老军民合词劝进，至于再三，辞’”
拒弗获。乃遵遗诏，以是月二十六日祗告天地、宗庙、
社稷，即皇帝位。以明年为“隆庆元年。”

### 穆宗隆庆六年六月神宗即位改明年为万历元年按明通纪隆庆六年六月皇太子即皇帝位诏以明年为万历元年

### 神宗万历四十八年八月光宗即位改明年为泰昌元年

按《明通纪》：“万历四十八年八月，皇太子即皇帝位，诏
以明年为泰昌元年。”

### 光宗泰昌元年熹宗即位以明年为天启元年

按《明通纪》：泰昌元年九月乙亥朔，光宗崩，遗诏皇长
子嗣皇帝位，诸臣即请叩见皇长子遂拥护至文华
殿，以即日登极，请朝服以待。奉令旨，礼部具仪以闻。
五日己卯，礼科李若珪奏曰：窃惟殿下明日登极，登
极之诏，即定年号之日。前先帝登极之诏，以明年为
泰昌元年。顾先朝臣皆知，今去登极止半日耳，其用“何者”“两”字为“元年”也？拟正否？已蒙钦照否？臣等皆不
知，礼部亦不知。此等大事，礼部决当会议，礼科亦当
与闻，姑且勿论。惟是先帝即位，虽仅匝月，而善政遍
满，已足千秋大业，岂使年号之不存？昔建文无年号，
至今人心不平，堂堂天朝，岂又有此大阙大谬？臣有
一得之愚，启之殿下，商之同朝，谓除明年正月初一
日为我殿下纪元，今年自八月初一先帝登极之日
以至十二月终，断宜借之先帝，俱称“泰昌”，每年月日
万历年号，自今年七月终止。则是先帝之年号，既不
亏万历之实数，又不碍殿下明年之称元，实至便也。
造历在即，时刻难缓。恳祈谕阁部即速令议上请。如
果臣言不谬，仍谕该部传示内外臣民：自今以至年
终，凡上疏及文书等项，俱称泰昌元年月日。六日庚
辰，帝即位

====熹宗天启七年八月愍帝即位以明年为崇祯元年按明通纪天启七年八月二十四日皇五弟信王即皇帝位诏以明年为崇祯元年====